༄༅། །བདུད་འདུལ་མཆོད་རྟེན་ཉམས་གསོ་སྐབས་ཀྱི་འདོད་གསོལ་བཞུགས་སོ།། ཤིང་གླང་བདུད་འདུལ་མཆོད་རྟེན་ཉམས་གསོ་བགྱིས་སྐབས་འདོད་གསོལ་ཕུལ་བར། རྒྱལ་བའི་ཐུགས་རྟེན་འདི་བཞེངས་པའི་དགེ་བའི་རྩ་བ་འདིའི་མཐུ་དང་ནུས་པ་ལ་བརྟེན་ནས་ཤཱཀྱ་སེང་གེའི་བསྟན་པ་སྤྱི་དང་། བྱེ་བྲག་འཁྲུལ་མེད་ས་སྐྱའི་སྡེ་བསྟན་པ་གདུང་བརྒྱུད་དང་བཅས་པ་དར་ཞིང་རྒྱས་ལ་ཡུན་རིང་གནས་པར་གྱུར་ཅིག དེ་འཛིན་གྱི་སྐྱེས་བུ་སྤྱི་དང་བྱེ་བྲག་རྣམས་ཞབས་པད་བརྟན་ཞིང་ཆོས་ཀྱི་བྱ་བས་དུས་འདའ་བར༞ དགེ་འདུན་གྱི་སྡེ་འདིས་མཚོན་ཕྱོགས་བཅུའི་དགེ་འདུན་པ་རྣམས་ཐུགས་མཐུན་ཞིང་ཁྲིམས་གཙང་བ་སོགས་ཆོས་མཐུན་གྱི་བྱ་བ་རྣམས་གོང་ནས་གོང་དུ་འཕེལ་ཞིང་རྒྱས་པར༞ ཡུལ་ཕྱོགས་འདིས་མཚོན་ཡངས་པའི་རྒྱལ་ཁམས་ཐམས་ཅད་དུ་ཆར་ཆུ་དུས་སུ་འབབ་ཅིང་ལོ་ཕྱུགས་རྟག་ཏུ་ལེགས་པ་དང་ནད་ཡམས་མུ་གེ་དམག་འཁྲུག་ལ་སོགས་པ་རྣམས་དུས་རྟག་ཏུ་མི་འབྱུང་བའི་རྒྱུར་གྱུར༞ བདག་ཅག་དཔོན་སློབ་འཁོར་དང་བཅས་པ་རྣམས་དམ་པའི་ཆོས་སྒྲུབ་པ་ལ་གེགས་སུ་གྱུར་པ་ཕྱི་རོལ་གདོན་བགེགས་ཀྱི་གནོད་པ་དང༞ ནང་འབྱུང་བ་ལུས་འཁྲུགས་ཀྱི་གནོད་པ་དང་། གསང་བ་སེམས་ཉིད་གཟུང་འཛིན་གྱི་རྣམ་རྟོག་འཁྲུལ་པ་ལ་སོགས་པའི་གནོད་པ་རྣམས་མི་འབྱུང་ཞིང་རིམ་གཉིས་ཀྱི་ཏིང་ངེ་འཛིན་བཟང་པོ་རྣམས་ཡར་ངོའི་ཟླ་ལྟར་འཕེལ་ཞིང་རྒྱས་ཏེ། ཅི་བྱས་བསྟན་འགྲོའི་དོན་དུ་འགྲོ་བའི་རྒྱུར་གྱུར་ཅིག ཁྱད་པར་རྒྱལ་བའི་བསྟན་པ་འདི་ལ་གནོད་ཅིང་འཚེ་བར་བྱེད་པའི་བསྟན་དགྲ་རྣམས་ཀྱི་བསམ་སྦྱོར་ངན་པ་རྣམས་ཞི་ཞིང་རྒྱལ་བའི་བསྟན་པ་ལ་བཀུར་བསྟི་བྱ་བའི་བསམ་པ་དང་ལྡན་པར་གྱུར་ཅིག རྩ་བརྒྱུད་བླ་མ་ཡི་དམ་ལྷ་ཚོགས་དང་། །སངས་རྒྱས་བྱང་སེམས་ཆོས་སྲུང་ནོར་ལྷ་ཡིས། །བདེན་པའི་སྟོབས་ཀྱིས་བདག་ཅག་འཁོར་བཅས་ཀྱི། །ཡིད་ལ་རེ་བའི་འདོད་དོན་ཀུན་འགྲུབ་ཤོག། །།ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ས་སྐྱ་པ་ཀུན་བློས་ལྷག་བསམ་དག་པས་སྦྱར། ཡི་གེ་པ་ནི་བསོད་འོད་ཀྱིས་བགྱིས་པའོ།། །།མངྒ་ལཾ།། །།